Document ID: 32015D0006

Title and Content:
ΑΠΌΦΑΣΗ (ΕΕ) 2015/300 ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ της 10ης Φεβρουαρίου 2015 σχετικά με την καταλληλότητα εμπορεύσιμων χρεογράφων έκδοσης ή πλήρους εγγύησης της Ελληνικής Δημοκρατίας (ΕΚΤ/2015/6) ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 127 παράγραφος 2 πρώτη περίπτωση, Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 3.1 πρώτη περίπτωση, το άρθρο 12.1, το άρθρο 18 και το άρθρο 34.1 δεύτερη περίπτωση, Έχοντας υπόψη την κατευθυντήρια γραμμή ΕΚΤ/2011/14, της 20ής Σεπτεμβρίου 2011, σχετικά με τα μέσα και τις διαδικασίες νομισματικής πολιτικής του Ευρωσυστήματος (1), και ιδίως την ενότητα 1.6 και τις ενότητες 6.3.1, 6.3.2 και 6.4.2 του παραρτήματος I, Έχοντας υπόψη την κατευθυντήρια γραμμή ΕΚΤ/2014/31, της 9ης Ιουλίου 2014, σχετικά με συμπληρωματικά προσωρινά μέτρα όσον αφορά τις πράξεις αναχρηματοδότησης του Ευρωσυστήματος και την καταλληλότητα των ασφαλειών και σχετικά με την τροποποίηση της κατευθυντήριας γραμμής ΕΚΤ/2007/9 (2), και ιδίως το άρθρο 1 παράγραφος 3 και τα άρθρα 6 και 8, Εκτιμώντας τα ακόλουθα: (1) Σύμφωνα με το άρθρο 18.1 του καταστατικού του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, η Ευρωπαϊκή Κεντρική Τράπεζα (ΕΚΤ) και οι εθνικές κεντρικές τράπεζες των κρατών μελών με νόμισμα το ευρώ (εφεξής οι «ΕθνΚΤ») μπορούν να διενεργούν πιστοδοτικές και πιστοληπτικές πράξεις με πιστωτικά ιδρύματα και άλλους φορείς της αγοράς, με επαρκή ασφάλεια προκειμένου για δάνεια. Τα ενιαία κριτήρια καθορισμού της καταλληλότητας των ασφαλειών για τους σκοπούς των πράξεων νομισματικής πολιτικής του Ευρωσυστήματος προβλέπονται στο παράρτημα I της κατευθυντήριας γραμμής ΕΚΤ/2011/14. (2) Σύμφωνα με την ενότητα 1.6 του παραρτήματος I της κατευθυντήριας γραμμής ΕΚΤ/2011/14, το διοικητικό συμβούλιο μπορεί ανά πάσα στιγμή να τροποποιεί τα μέσα, τις προϋποθέσεις, τα κριτήρια και τις διαδικασίες διενέργειας των πράξεων νομισματικής πολιτικής του Ευρωσυστήματος. Σύμφωνα με την ενότητα 6.3.1 του παραρτήματος I της κατευθυντήριας γραμμής ΕΚΤ/2011/14, το Ευρωσύστημα διατηρεί το δικαίωμα να αποφαίνεται, με βάση οποιαδήποτε σημαντική κατά την κρίση του πληροφορία, αν ορισμένη έκδοση ή ορισμένος εκδότης, οφειλέτης ή εγγυητής πληροί τα απαιτούμενα υψηλά κριτήρια πιστοληπτικής διαβάθμισης που το ίδιο θεσπίζει. Εξάλλου, οι ελάχιστες απαιτήσεις του Ευρωσυστήματος όσον αφορά τα όρια πιστοληπτικής διαβάθμισης καθορίζονται βάσει των κανόνων του πλαισίου του για την αξιολόγηση της πιστοληπτικής ικανότητας σε σχέση με τα εμπορεύσιμα περιουσιακά στοιχεία, σύμφωνα με τα οριζόμενα στην ενότητα 6.3.2 του παραρτήματος I της κατευθυντήριας γραμμής ΕΚΤ/2011/14. (3) Η αναστολή των ελάχιστων απαιτήσεων του Ευρωσυστήματος όσον αφορά τα όρια πιστοληπτικής διαβάθμισης που εφαρμόζονται στα εμπορεύσιμα χρεόγραφα έκδοσης ή πλήρους εγγύησης της Ελληνικής Δημοκρατίας, η οποία για πρώτη φορά αποφασίστηκε από το διοικητικό συμβούλιο στις 6 Μαΐου 2010, αποτέλεσε έκτακτο και προσωρινό μέτρο που βασίστηκε στη θετική αξιολόγηση, από το διοικητικό συμβούλιο, της συμμόρφωσης με πρόγραμμα της Ευρωπαϊκής Ένωσης/του Διεθνούς Νομισματικού Ταμείου. Τότε το διοικητικό συμβούλιο έλαβε υπόψη του ότι η Ελληνική Δημοκρατία είχε εγκρίνει πρόγραμμα το οποίο το ίδιο έκρινε πρόσφορο, με αποτέλεσμα, από άποψη διαχείρισης του πιστωτικού κινδύνου, τα εμπορεύσιμα χρεόγραφα έκδοσης ή εγγύησης της Ελληνικής Δημοκρατίας να διατηρήσουν επαρκείς προδιαγραφές ποιότητας προκειμένου να εξακολουθήσουν να συνιστούν αποδεκτές ασφάλειες για τις πράξεις νομισματικής πολιτικής του Ευρωσυστήματος, ανεξάρτητα από αξιολογήσεις πιστοληπτικής ικανότητας διενεργούμενες από εξωτερικές πηγές. Περαιτέρω, το διοικητικό συμβούλιο έλαβε υπόψη του την ισχυρή δέσμευση της ελληνικής κυβέρνησης για πλήρη εφαρμογή του εν λόγω προγράμματος (3). (4) Σύμφωνα με το άρθρο 8 της κατευθυντήριας γραμμής ΕΚΤ/2014/31, τα ελάχιστα όρια πιστοληπτικής διαβάθμισης του Ευρωσυστήματος δεν ισχύουν όσον αφορά τα εμπορεύσιμα χρεόγραφα τα οποία εκδίδει ή εγγυάται πλήρως κεντρική κυβέρνηση κράτους μέλους της ζώνης του ευρώ που εφαρμόζει πρόγραμμα της Ευρωπαϊκής Ένωσης/του Διεθνούς Νομισματικού Ταμείου, εκτός εάν το διοικητικό συμβούλιο αποφασίσει ότι το συγκεκριμένο κράτος μέλος παύει να συμμορφώνεται με τους όρους της οικονομικής στήριξης και/ή του μακροοικονομικού προγράμματος. Σύμφωνα με το άρθρο 1 παράγραφος 3 της παραπάνω κατευθυντήριας γραμμής και για τους σκοπούς του άρθρου 6 παράγραφος 1 και του άρθρου 8 αυτής, η Ελληνική Δημοκρατία θεωρείται κράτος μέλος της ζώνης του ευρώ που συμμορφώνεται με πρόγραμμα της Ευρωπαϊκής Ένωσης/του Διεθνούς Νομισματικού Ταμείου. (5) Βάσει των διαθέσιμων πληροφοριών το διοικητικό συμβούλιο διατύπωσε την εκτίμηση ότι επί του παρόντος δεν μπορεί να θεωρηθεί ότι η αξιολόγηση του προγράμματος της Ευρωπαϊκής Ένωσης/του Διεθνούς Νομισματικού Ταμείου θα ολοκληρωθεί επιτυχώς για την Ελληνική Δημοκρατία. Ως εκ τούτου, η Ελληνική Δημοκρατία παύει να θεωρείται ότι συμμορφώνεται με τους όρους του προγράμματος, με αποτέλεσμα να παύουν να πληρούνται οι προϋποθέσεις της προσωρινής αναστολής των ελάχιστων ορίων πιστοληπτικής διαβάθμισης του Ευρωσυστήματος σε σχέση με τα εν λόγω χρεόγραφα κατά τα προβλεπόμενα στο άρθρο 8 παράγραφος 2 της κατευθυντήριας γραμμής ΕΚΤ/2014/31. Ως εκ τούτου, το διοικητικό συμβούλιο αποφάσισε ότι τα ελάχιστα όρια πιστοληπτικής διαβάθμισης που καθορίζει το Ευρωσύστημα εφαρμόζονται στα εμπορεύσιμα χρεόγραφα που εκδίδει ή εγγυάται πλήρως η Ελληνική Δημοκρατία, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Καταλληλότητα εμπορεύσιμων χρεογράφων έκδοσης ή πλήρους εγγύησης της Ελληνικής Δημοκρατίας 1. Για τους σκοπούς του άρθρου 6 παράγραφος 1 και του άρθρου 8 της κατευθυντήριας γραμμής ΕΚΤ/2014/31 η Ελληνική Δημοκρατία παύει να θεωρείται ότι συμμορφώνεται με πρόγραμμα της Ευρωπαϊκής Ένωσης/του Διεθνούς Νομισματικού Ταμείου. 2. Στα εμπορεύσιμα χρεόγραφα που εκδίδει ή εγγυάται πλήρως η Ελληνική Δημοκρατία εφαρμόζονται οι ελάχιστες απαιτήσεις του Ευρωσυστήματος όσον αφορά τα όρια πιστοληπτικής διαβάθμισης, όπως αυτές καθορίζονται στους κανόνες του πλαισίου του Ευρωσυστήματος για την αξιολόγηση της πιστοληπτικής ικανότητας σε σχέση με ορισμένα εμπορεύσιμα περιουσιακά στοιχεία της ενότητας 6.3.2 του παραρτήματος I της κατευθυντήριας γραμμής ΕΚΤ/2011/14. 3. Σε περίπτωση διαφορών μεταξύ της παρούσας απόφασης, της κατευθυντήριας γραμμής ΕΚΤ/2011/14 και της κατευθυντήριας γραμμής ΕΚΤ/2014/31, όπως αυτές ενσωματώνονται από τις ΕθνΚΤ σε εθνικό επίπεδο, κατισχύει η παρούσα απόφαση. Άρθρο 2 Έναρξη ισχύος Η παρούσα απόφαση αρχίζει να ισχύει την 11η Φεβρουαρίου 2015. Φρανκφούρτη, 10 Φεβρουαρίου 2015.

Classification Labels:
1079
588
2281

Label Descriptions:
{"1079": "Πιστωτική αγορά", "588": "ΔΗΜΟΣΙΟΝΟΜΙΚΑ", "2281": "Δημόσιο χρέος"}

EuroVoc IDs (Original): 1804
5283
2495
122
2510
2106
4590
424
912
2200
3239

EuroVoc IDs (Expanded): 1804
5283
2495
122
2510
2106
4590
424
912
2200
3239

Dataset Source: meu

Split: test